Elisabeth Arnold (RV), 2002-03-14:
Danmark straffer vold hårdt.
Det viser undersøgelser, hvor man sammenligner frihedsstraffe af voldsforbrydere i Danmark og andre lande.
Fra Det Radikale Venstres side synes vi, det er o.k., at Danmark straffer vold hårdt.
Vi synes ikke, der er grund til at forhøje straffen yderligere.
Det mener vi faktisk ikke, der er belæg for.
Vi mener, at det er i orden, at Danmark har tydelige og klare sanktioner over for voldsmænd.
Vi har et samfund, der i stigende grad ikke tolererer vold mod personer.
Der er dog et enkelt område, hvor Danmark straffer vold mildere end andre lande gør, og det er med hensyn til voldtægt, og derfor har vi også tidligere været medforslagsstillere sammen med Socialdemokratiet for at øge straffen for voldtægt ved at fjerne den midterlinje, der er i den nuværende strafferamme ved 6 år, og så bør man bruge hele spændet fra 0 til 10 år i forbindelse med straf for voldtægt.
Derfor kan vi i princippet godt diskutere forhøjelse af strafferammerne for voldtægt i forbindelse med det forslag, der er lagt frem her.
Men vi er selvfølgelig kede af, at man kæder forslaget sammen med en del andre ting, som vi absolut er modstandere af, som det er gjort i det her meget store forslag.
Men i princippet står vi ved, at vi ønsker, at voldtægtsstraffe kan forhøjes. Når vi går til bestemmelserne om anden vold, vil vi altså meget hellere have, at man går efter årsagerne, og jeg har hørt rygter om, at justitsministeren vil fremsætte forslag om at slå hårdere ned på f.eks. værtshusejere, som udskænker for mindreårige.
Det venter jeg spændt på at høre nyt om.
Men strafferammerne er som sagt allerede høje, og det vigtigste for os er, at disse voldsforbrydelser slet ikke opstår, og at man simpelt hen slår ned på de miljøer, hvor volden er en almindelig samtaleform.
Det er det, vi ikke skal acceptere.
Der er også sket adskillige tidligere skærpelser i forbindelse med den tidligere regerings voldspakker, som har været med til at forhøje de tildelte straffe, som vi kan se dem i praksis. Så kommer vi til bestemmelserne om biltyveri.
Det har vi allerede diskuteret i forbindelse med tidligere ordførere, og det virker lidt barokt, at vi skal have strafforhøjelser for en type forbrydelser, som faktisk styrtdykker i øjeblikket.
Det er den første bemærkning, jeg vil gøre.
Den anden bemærkning om biltyveri er, at Det Radikale Venstre er lodret imod at sanktionere førstegangstilfælde med 14 dages fængsel.
Den eneste trøst er, at regeringen foreslår, at for unge mennesker under 18 år kan frihedsstraffen gøres betinget af samfundstjeneste.
Det er dog i det mindste en trøst, at man kan tage helt unge lovovertrædere og sige: I stedet for at komme i fængsel, kan I gøre samfundstjeneste.
Jeg synes, man skulle tage samfundstjenesten som den absolut foretrukne sanktion.
At sætte unge førstegangskriminelle 14 dage i fængsel er noget, som alle, der er ansat og har arbejdet med kriminalforsorgen, advarer stærkt imod.
Det er ikke en måde at behandle førstegangslovovertrædere på.
Jeg vil gå videre til bestemmelserne om menneskesmugling
og sige, at for Det Radikale Venstres vedkommende synes vi, det er o.k. med en forhøjelse af strafferammerne for menneskesmugling.
Vi har også været med til at give mandatet i Europaudvalget, for det er en fælles EU-bestræbelse.
I Europarådet har vi også været med til at anbefale, at man forhøjer strafferammerne for menneskesmugling.
Men da de andre problemer, vi har med lovforslaget, er tungtvejende i forhold til dette, kan vi altså ikke støtte det samlede lovforslag.
Endelig synes jeg også, det skal siges, at det ville have været smukt, hvis man havde afventet Straffelovrådets rapport.
Man har sat personer sammen, som er vidende, kyndige på området, man har bedt dem om at lægge deres arbejdskraft og deres erfaring og deres viden i et udvalgsarbejde, og så vil man ikke vente på, at rapporten kommer.
Jeg synes, de pågældende personer må føle sig snydt og sat til at gøre en masse overflødigt arbejde, som man alligevel ikke vil bruge til noget, når det er færdigt.
Det synes jeg ikke er nogen smuk fremgangsmåde, jeg synes, det er højst beklageligt, at regeringen behandler eksperter på den måde.
Men det er åbenbart heller ikke dem, vi skal støtte os på i fremtiden.